b"\n_START_ARTICLE_\nMiG-31\n_START_SECTION_\nDizajn\n_START_PARAGRAPH_\nKao i MiG-25, Foxhound je veliki dvomotorni visokokrilac s uvodnicima zraka na obje strane trupa. Ima dva sjedi\xc5\xa1ta, jedan iza drugoga, od kojih je zadnje namijenjeno za \xc4\x8dasnika naoru\xc5\xbeanja.\n_START_SECTION_\nKonstrukcija i motori\n_START_PARAGRAPH_\nKrila i struktura MiGa-31 su u usporedbi s MiGom-25 oja\xc4\x8dana, \xc5\xa1to je avionu prije svega omogu\xc4\x87ilo nadzvu\xc4\x8dni let na manjim visinama. S turboventilatorskim Aviadvigatel D30-F6 motorima s 3.4000 funti potisaka avion na malim visinama posti\xc5\xbee 1,23 Maha. Brzina na ve\xc4\x87im visinama je radi zagrijavanja limitirana na 2.83 M iako bi prema omjeru iskoristivosti avion mogao prije\xc4\x87i 3 M. S obzirom na ulogu presreta\xc4\x8da i \xc4\x8desto kori\xc5\xa1tenje naknadnog izgaranja pove\xc4\x87ana je i potro\xc5\xa1nja goriva u odnosu na zrakoplove sli\xc4\x8dnih dimenzija ali drugih uloga. Koli\xc4\x8dina goriva u odnosu na MiG-25 je pove\xc4\x87ana za 16.350 kg. Na vanjske podvjesne nosa\xc4\x8de krila mogu se staviti odbacivi spremnici s dodatnih 5.000 litara goriva. Zadnji proizvedeni zrakoplovi imali su i mogu\xc4\x87nost dopune goriva tijekom leta.\n_START_SECTION_\nElektronika\n_START_PARAGRAPH_\nMiG-31 je bio prvi svjetski lovac s ugra\xc4\x91enim pasivnim radarom za elektroni\xc4\x8dko skeniranje, Zaslon S-800. Djelokrug radara je oko 200 km, istovremeno mo\xc5\xbee pratiti do 10 ciljeva od kojih \xc4\x8detiri mo\xc5\xbee napasti istovremeno s AA-9 'Amos' raketama. Radar je opremljen i s infracrvenim sustavom za pretra\xc5\xbeivanje i pra\xc4\x87enje._NEWLINE_Ina\xc4\x8dice MiG-31M, MiG-31D i MiG-31BS imaju unaprije\xc4\x91eni Zaslon-M radarski sustav s ve\xc4\x87om antenom, ve\xc4\x87im rasponom detekcije(navodno i do 400 km) i sposobnosti da istovremeno napadne vi\xc5\xa1e ciljeva u zraku i na tlu.\n_START_SECTION_\nPilotska kabina\n_START_PARAGRAPH_\nMiG-31 je dvosjed s tim da kopilot u stra\xc5\xbenjem sjedi\xc5\xa1tu ima zadatak upravljanja radarom i naoru\xc5\xbeanjem. Iako su kontrole u kokpitu udvostru\xc4\x8dene, \xc5\xa1to omogu\xc4\x87uje obojici pilota upravljanje, to se rijetko koristilo te je zrakoplovom naj\xc4\x8de\xc5\xa1\xc4\x87e upravljao prednji pilot koji ujedno ima i dobru vidljivost dok stra\xc5\xbenji pilot ima samo dva manja otvora na bokovima. Razlog kori\xc5\xa1tenja dva \xc4\x8dlana posade je u rastere\xc4\x87enju glavnog pilota jer se pretpostavljalo da ne mo\xc5\xbee efektivno upravljati zrakoplovom ako istovremeno nadgleda slo\xc5\xbeeni radar i sustav za upravljanje naoru\xc5\xbeanjem._NEWLINE_Piloti sjede na nula-nula sjedalima za katapultiranje \xc5\xa1to im omogu\xc4\x87uje katapultiranje pri svim visinama i brzinama. Nedavno je i provedena modernizacija dijela flote ugradnjom novije avionike i naprednijeg radara no pretpostavlja se kako cijela flota ne\xc4\x87e biti dovedena na ovaj standard."